CELEX: 32020R1536
Language: sl
Date: 2020-10-22 00:00:00
Title: Izvedbena uredba Sveta (EU) 2020/1536 z dne 22. oktobra 2020 o izvajanju Uredbe (EU) 2019/796 o omejevalnih ukrepih proti kibernetskim napadom, ki ogrožajo Unijo ali njene države članice

22.10.2020   
               
               
                  SL
               
               
                  Uradni list Evropske unije
               
               
                  LI 351/1
               
            
         IZVEDBENA UREDBA SVETA (EU) 2020/1536
         z dne 22. oktobra 2020
         o izvajanju Uredbe (EU) 2019/796 o omejevalnih ukrepih proti kibernetskim napadom, ki ogrožajo Unijo ali njene države članice
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) 2019/796 z dne 17. maja 2019 o omejevalnih ukrepih proti kibernetskim napadom, ki ogrožajo Unijo ali njene države članice (1), in zlasti člena 13(1) Uredbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Svet je 17. maja 2019 sprejel Uredbo (EU) 2019/796.
                  
               
                     (2)
                  
                  
                     Ciljno usmerjeni omejevalni ukrepi proti kibernetskim napadom s pomembnim učinkom, ki pomenijo zunanjo grožnjo Uniji ali njenim državam članicam, so med ukrepi, vključenimi v okvir Unije za skupen diplomatski odziv na zlonamerne kibernetske dejavnosti (zbirka orodij za kibernetsko diplomacijo), in so bistven instrument za odvračanje od takšnih dejavnosti in odzivanje nanje.
                  
               
                     (3)
                  
                  
                     Da se prepreči nadaljevanje in širjenje zlonamernega ravnanja v kibernetskem prostoru, odvrne od njega in nanj odzove, bi bilo treba na seznam fizičnih in pravnih oseb, subjektov in organov, za katere veljajo omejevalni ukrepi iz Priloge I k Uredbi (EU) 2019/796, uvrstiti dve fizični osebi in en organ. Ti osebi in ta organ so odgovorni za kibernetske napade s pomembnim učinkom, ki pomenijo zunanjo grožnjo Uniji ali njenim državam članicam, ali so v njih sodelovali, zlasti kibernetski napad na nemški zvezni parlament (Deutscher Bundestag), izveden aprila in maja 2015.
                  
               
                     (4)
                  
                  
                     Prilogo I k Uredbi (EU) 2019/796 bi bilo zato treba ustrezno spremeniti –
                  
               SPREJEL NASLEDNJO UREDBO:
         
            Člen 1
            Priloga I k Uredbi (EU) 2019/796 se spremeni v skladu s Prilogo k tej uredbi.
         
         
            Člen 2
            Ta uredba začne veljati na dan objave v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 22. oktobra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 129 I, 17.5.2019, str. 1.
      
      
         
            PRILOGA
            Na seznam fizičnih in pravnih oseb, subjektov in organov iz Priloge I k Uredbi (EU) 2019/796 se dodajo naslednji vnosi:
            
                        A.
                     
                     
                        Fizične osebe
                        
                                     
                                 
                                 
                                    Ime in priimek
                                 
                                 
                                    Podatki za identifikacijo
                                 
                                 
                                    Razlogi za uvrstitev na seznam
                                 
                                 
                                    Datum uvrstitve na seznam
                                 
                              
                                    „7.
                                 
                                 
                                    Dmitry Sergeyevich BADIN
                                 
                                 
                                    Дмитрий Сергеевич Бадин
                                    Datum rojstva: 15. november 1990
                                    Kraj rojstva: Kursk, Ruska SFSR (danes Ruska federacija)
                                    Državljanstvo: rusko
                                    Spol: moški
                                 
                                 
                                    Dmitry Badin je sodeloval v kibernetskem napadu s pomembnim učinkom proti nemškemu zveznemu parlamentu (Deutscher Bundestag).
                                    Kot vojaški obveščevalni uradnik 85. glavnega centra za posebne storitve (GTsSS) Glavnega direktorata generalštaba Oboroženih sil Ruske federacije (GU/GRU) je bil Dmitry Badin član skupine ruskih vojaških obveščevalnih uradnikov, ki je aprila in maja 2015 izvedla kibernetski napad na nemški zvezni parlament (Deutscher Bundestag). Cilj tega kibernetskega napada je bil informacijski sistem parlamenta, katerega delovanje je bilo nato več dni prizadeto. Ukradena je bila znatna količina podatkov, prav tako pa so bili prizadeti e-poštni računi več poslancev, tudi kanclerke Angele Merkel.
                                 
                                 
                                    22.10.2020
                                 
                              
                                    8.
                                 
                                 
                                    Igor Olegovich KOSTYUKOV
                                 
                                 
                                    Игорь Олегович Костюков
                                    Datum rojstva: 21. februar 1961
                                    Državljanstvo: rusko
                                    Spol: moški
                                 
                                 
                                    Igor Kostyukov je trenutno vodja Glavnega direktorata generalštaba Oboroženih sil Ruske federacije (GU/GRU), pred tem pa je bil prvi namestnik vodje. Ena od enot pod njegovim poveljstvom je 85. glavni center za posebne storitve (GTsSS), znan tudi kot ‚vojaška enota 26165‘ (vzdevki v okviru panoge: ‚APT28‘, ‚Fancy Bear‘, ‚Sofacy Group‘, ‚Pawn Storm‘ in ‚Strontium‘).
                                    V tej vlogi je Igor Kostyukov odgovoren za kibernetske napade, ki jih je izvedel GTsSS, tudi tiste s pomembnim učinkom, ki pomenijo zunanjo grožnjo Uniji ali njenim državam članicam.
                                    Vojaški obveščevalni uradniki GTsSS so sodelovali zlasti v kibernetskem napadu na nemški zvezni parlament (Deutscher Bundestag), izveden aprila in maja 2015, in v poskusu kibernetskega napada, katerega cilj je bil vdor v brezžično omrežje Organizacije za prepoved kemičnega orožja (OPCW) na Nizozemskem aprila 2018.
                                    Cilj kibernetskega napada na nemški zvezni parlament je bil informacijski sistem parlamenta, katerega delovanje je bilo nato več dni prizadeto. Ukradena je bila znatna količina podatkov, prav tako pa so bili prizadeti e-poštni računi več poslancev, tudi kanclerke Angele Merkel.
                                 
                                 
                                    22.10.2020“
                                 
                              
                  
                        B.
                     
                     
                        Pravne osebe, subjekti in organi
                        
                                     
                                 
                                 
                                    Ime in priimek
                                 
                                 
                                    Podatki za identifikacijo
                                 
                                 
                                    Razlogi za uvrstitev na seznam
                                 
                                 
                                    Datum uvrstitve na seznam
                                 
                              
                                    „4.
                                 
                                 
                                    85. glavni center za posebne storitve (GTsSS) Glavnega direktorata generalštaba Oboroženih sil Ruske federacije (GU/GRU)
                                 
                                 
                                    Naslov: Komsomol’skiy Prospekt, 20, Moskva, 119146, Ruska federacija
                                 
                                 
                                    85. glavni center za posebne storitve (GTsSS) Glavnega direktorata generalštaba Oboroženih sil Ruske federacije (GU/GRU), znan tudi kot ‚vojaška enota 26165‘ (vzdevki v okviru panoge: ‚APT28‘, ‚Fancy Bear‘, ‚Sofacy Group‘, ‚Pawn Storm‘ in ‚Strontium‘), je odgovoren za kibernetske napade s pomembnim učinkom, ki pomenijo zunanjo grožnjo Uniji ali njenim državam članicam.
                                    Vojaški obveščevalni uradniki GTsSS so sodelovali zlasti v kibernetskem napadu na nemški zvezni parlament (Deutscher Bundestag), izveden aprila in maja 2015, in v poskusu kibernetskega napada, katerega cilj je bil vdor v brezžično omrežje Organizacije za prepoved kemičnega orožja (OPCW) na Nizozemskem aprila 2018.
                                    Cilj kibernetskega napada na nemški zvezni parlament je bil informacijski sistem parlamenta, katerega delovanje je bilo nato več dni prizadeto. Ukradena je bila znatna količina podatkov, prav tako pa so bili prizadeti e-poštni računi več poslancev, tudi kanclerke Angele Merkel.
                                 
                                 
                                    22.10.2020“